ตลท.เชิญ รมว.คมนาคมชี้แจงนโยบายภาครัฐฯ ด้านการลงทุนในโครงสร้างพื้นฐาน
ตลท.เชิญ รมว.คมนาคมชี้แจงความสำคัญของนโยบายภาครัฐฯ ด้านการลงทุนในโครงสร้างพื้นฐานที่จะส่งเสริมการขยายตัวทางเศรษฐกิจประเทศ โดยจะมีผู้บริหารระดับสูงในตลาดเงินตลาดทุนและผู้ลงทุนร่วมงานกว่า 300 ราย
20 พ.ค. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลท. เชิญ พล.อ.อ.ประจิน จั่นตอง รมว.คมนาคม ปาฐกถาพิเศษ “นโยบายคมนาคมและโครงสร้างพื้นฐานกับการขับเคลื่อนเศรษฐกิจ” ซึ่งได้ชี้ถึงความสำคัญของนโยบายรัฐด้านการลงทุนในโครงสร้างพื้นฐานที่จะส่งเสริมการขยายตัวทางเศรษฐกิจประเทศ ทั้งจากเม็ดเงินลงทุนที่กระจายสู่ระบบเศรษฐกิจทั้งระบบ และกระตุ้นการขยายตัวของอุตสาหกรรมที่เกี่ยวข้องทุกภูมิภาค ระบบคมนาคมที่สมบูรณ์ยังเป็นพื้นฐานสำคัญในการเชื่อมโยงกับประเทศเพื่อนบ้าน ช่วยให้ไทยเป็นศูนย์กลางการค้าการลงทุนของภูมิภาคในระยะยาว
โดยโครงการพัฒนาระบบคมนาคมและโครงสร้างพื้นฐานเป็นโครงการขนาดใหญ่ที่ต้องการเงินลงทุนจำนวนมาก ปัจจุบัน ตลาดทุนมีทางเลือกการระดมทุนหลากหลายรูปแบบเพื่อตอบรับความต้องการระดมทุนของภาครัฐและเอกชน และเป็นการลดภาระของภาครัฐไปในตัว ไม่ว่าจะเป็นการระดมทุนในรูปแบบหุ้น หรือกองทุนโครงสร้างพื้นฐาน ขณะเดียวกัน การระดมทุนผ่านตลาดทุนยังเปิดโอกาสให้ประชาชนได้ร่วมเป็นเจ้าของโครงสร้างพื้นฐานขนาดใหญ่ของประเทศด้วย
ทั้งนี้การผลักดันโครงการของภาครัฐยังเป็นประเด็นสำคัญที่ผู้ลงทุนต่างประเทศให้ความสนใจและติดตามความคืบหน้า โดยในปัจจุบัน บริษัทจดทะเบียนไทยที่อยู่ในอุตสาหกรรมที่เกี่ยวเนื่อง และจะได้รับอานิสงค์จากระบบคมนาคมและโครงสร้างพื้นฐานที่จะเกิดขึ้น อาทิ หมวดบริการรับเหมาก่อสร้าง หมวดเทคโนโลยีสารสนเทศและการสื่อสาร หมวดพลังงานและสาธารณูปโภค และหมวดขนส่งและโลจิสติกส์ ขณะเดียวกัน การสำรวจความคิดเห็นผู้บริหารบริษัทจดทะเบียนล่าสุดเมื่อเดือน เม.ย. ผู้บริหารส่วนใหญ่มีมุมมองว่านโยบายและโครงการของรัฐจะมีส่วนสำคัญในการส่งเสริมการเติบโตทางเศรษฐกิจในช่วงครึ่งปีหลัง
โดยตลท. ผนึกกำลังร่วมกับทุกภาคส่วน ในการพัฒนาตลาดทุนไทยไปในทิศทางที่สอดคล้องกับนโยบายของภาครัฐ การได้รับทราบยุทธศาสตร์การบริหารประเทศด้านการพัฒนาโครงสร้างพื้นฐานจะเป็นประโยชน์ต่อตลาดทุนในการกำหนดกลยุทธ์การพัฒนา ขับเคลื่อนธุรกิจ การค้าการลงทุนให้ก้าวไปข้างหน้าได้อย่างมีประสิทธิภาพ เพื่อขับเคลื่อนเศรษฐกิจไทยให้เติบโตอย่างมั่นคงยั่งยืน การปาฐกถาพิเศษ “นโยบายคมนาคมและโครงสร้างพื้นฐานกับการขับเคลื่อนเศรษฐกิจ” มีผู้บริหารระดับสูงในตลาดเงินตลาดทุนและผู้ลงทุนร่วมงานกว่า 300 ราย